VALSTYBINĖS KELIŲ TRANSPORTO INSPEKCIJOS PRIE

SUSISIEKIMO MINISTERIJOS VIRŠININKO

Į S A K Y M A S

DĖL VALSTYBINĖS KELIŲ TRANSPORTO INSPEKCIJOS PRIE SUSISIEKIMO MINISTERIJOS TARNYBINIŲ MOTOCIKLŲ NAUDOJIMO TVARKOS APRAŠO PATVIRTINIMO

2012 m. balandžio 12 d. Nr. 2B-137

Vilnius

Vadovaudamasis Lietuvos Respublikos kelių transporto kodekso (Žin., 1996, Nr. 119-2772; 2009, Nr. 154-6952; 2011, Nr. 132-6276) 14 straipsnio 2 dalimi:

1. T v i r t i n u Valstybinės kelių transporto inspekcijos prie Susisiekimo ministerijos tarnybinių motociklų naudojimo tvarkos aprašą (pridedama).

2. Šis įsakymas nustatyta tvarka skelbiamas „Valstybės žiniose“ ir Valstybinės kelių transporto inspekcijos prie Susisiekimo ministerijos interneto svetainėje.

Inspekcijos viršininkas	Vidmantas Žukauskas

_________________

PATVIRTINTA

Valstybinės kelių transporto inspekcijos prie

Susisiekimo ministerijos viršininko

2012 m. balandžio 12 d. įsakymu Nr. 2B-137

VALSTYBINĖS KELIŲ TRANSPORTO INSPEKCIJOS PRIE SUSISIEKIMO MINISTERIJOS TARNYBINIŲ MOTOCIKLŲ NAUDOJIMO TVARKOS APRAŠAS

I. BENDROSIOS NUOSTATOS

1. Valstybinės kelių transporto inspekcijos prie Susisiekimo ministerijos tarnybinių motociklų naudojimo tvarkos aprašu (toliau – Aprašas) reglamentuojamos Valstybinės kelių transporto inspekcijos prie Susisiekimo ministerijos (toliau – Inspekcija) valstybės tarnautojų, vykdančių kontrolės funkcijas tarnybiniais motociklais (toliau – pareigūnai), teisės, pareigos ir tarnybinių motociklų naudojimo tvarka.

2. Šiame Apraše vartojamos sąvokos:

Pareigūnų ekipažas – du Inspekcijos Klaipėdos regiono departamento Transporto priemonių kontrolės skyriaus pareigūnai su tarnybiniais motociklais.

Tarnybinis motociklas – specialiomis spalvomis nudažyta ir specialiais ženklais pažymėta Inspekcijos L3 klasės transporto priemonė su įrengtais stacionariais mėlynos spalvos švyturėliais.

Kitos šiame Apraše vartojamos sąvokos suprantamos taip, kaip jos apibrėžtos Uždraudimo transporto priemonei važiuoti toliau ir transporto priemonės dokumentų paėmimo tvarkos apraše, patvirtintame Valstybinės kelių transporto inspekcijos prie Susisiekimo ministerijos viršininko 2008 m. lapkričio 14 d. įsakymu Nr. 2B-446 (Žin., 2008, Nr. 145-5853).

3. Šiuo Aprašu privalo vadovautis Inspekcijos Klaipėdos regiono departamento direktorius, Inspekcijos Klaipėdos regiono departamento direktoriaus pavaduotojas, Inspekcijos Klaipėdos regiono departamento Transporto priemonių kontrolės skyriaus (toliau – Transporto priemonių kontrolės skyrius) viršininkas, jei jo nėra, jį pavaduojantis pareigūnas, ir Inspekcijos Klaipėdos regiono departamento pareigūnai.

4. Pareigūnų ekipažas kontrolės funkcijas tarnybiniais motociklais vykdo tik tikrinimų grafikuose nustatytose vietose.

II. TARNYBINIŲ MOTOCIKLŲ NAUDOJIMO TVARKA

5. Pareigūnų ekipažo kontrolės funkcijos:

5.1. tikrinimų grafike nustatytose vietose stebėti kelių transporto priemonių srautą;

5.2. stabdyti kelių transporto priemones, laikantis šio Aprašo ir kitų teisės aktų reikalavimų;

5.3. pareikalauti iš sustabdytos kelių transporto priemonės vairuotojo pateikti vairuotojo pažymėjimą ir sustabdytos transporto priemonės registracijos dokumentus;

5.4. sustabdytos kelių transporto priemonės vairuotojui nurodyti su vairuojama kelių transporto priemone vykti ekipažo pareigūnui iš paskos į Transporto priemonių kontrolės skyrių;

5.5. sustabdytą (-as) kelių transporto priemonę (-es) palydėti į Transporto priemonių kontrolės skyrių;

5.6. vykdyti kitus Inspekcijos vadovybės, Inspekcijos Klaipėdos regiono departamento vadovų ir Transporto priemonių kontrolės skyriaus viršininko pavedimus, susijusius su Transporto priemonių kontrolės skyriaus funkcijomis.

6. Inspekcijos Klaipėdos regiono departamento direktoriaus pavaduotojas privalo užtikrinti:

6.1. kad pareigūnų ekipažą sudarytų ir į tikrinimų grafike nustatytą (-as) vietą (-as) būtų paskirti du pareigūnai;

6.2. tinkamą pareigūnų ekipažo instruktavimą ir parengimą šio Aprašo 5 punkte nurodytoms kontrolės funkcijoms vykdyti;

6.3. pareigūnų ekipažo kontrolės funkcijų vykdymą bet kuriuo paros metu;

6.4. kad pareigūnų ekipažas kontrolės funkcijas vykdytų Valstybinės reikšmės automobilių kelių sąraše, patvirtintame Lietuvos Respublikos Vyriausybės 1999 m. birželio 9 d. nutarimu Nr. 757 (Žin., 1999, Nr. 52-1691; 2005, Nr. 36-1174), nurodytuose valstybinės reikšmės keliuose, nutoldamas nuo Transporto priemonių kontrolės skyriaus ne didesniu nei 25 km spinduliu.

7. Pareigūnų ekipažui vadovauja vyresnysis pareigūnas, kurį skiria Transporto priemonių kontrolės skyriaus viršininkas, jei jo nėra, jį pavaduojantis pareigūnas ar Transporto priemonių kontrolės skyriaus pamainos vyresnysis pareigūnas. Ekipažo vyresnysis pareigūnas atsako už pareigūnų ekipažo funkcijų vykdymą. Už tinkamą tarnybinių motociklų ir kitų pareigūnų ekipažo funkcijoms vykdyti patikėtų priemonių (stabdymo disko, tarnybinio mobiliojo telefono ir kt.) naudojimą ir saugojimą kiekvienas ekipažo pareigūnas atsako asmeniškai.

8. Pareigūnų ekipažui palikti tikrinimų grafike nustatytą vietą galima tik pranešus Transporto priemonių kontrolės skyriaus viršininkui, jei jo nėra, jį pavaduojančiam pareigūnui ar Transporto priemonių kontrolės skyriaus pamainos vyresniajam pareigūnui, ir gavus jo leidimą.

9. Pareigūnų ekipažui šio Aprašo 5 punkte nurodytų kontrolės funkcijų vykdymo metu draudžiama:

9.1. stabdyti kelių transporto priemones:

9.1.1. jeigu dėl ekipažo pareigūnų veiksmų gali susidaryti avarinė situacija;

9.1.2. išėjus į važiuojamąją dalį, skirtą kelių transporto priemonėms, važiuojančioms priešinga kryptimi;

9.1.3. posūkiuose, įkalnėse ar nuokalnėse bei vietose, kur sustojusi kelių transporto priemonė gali sutrukdyti kitų kelių transporto priemonių eismą, sudaryti transporto grūstį, užstoti kitiems vairuotojams kelio ženklus ar šviesoforo signalus, sukelti avarinę situaciją ar pavojų pareigūnų sveikatai;

9.1.4. geležinkelių pervažose ir 50 m atstumu nuo jų;

9.1.5. ant tiltų, viadukų, estakadų ir po jais, taip pat tuneliuose;

9.1.6. pėsčiųjų perėjose ir arčiau kaip 5 m atstumu prieš jas;

9.1.7. ten, kur tarp sustojusios kelių transporto priemonės ir ištisinės ženklinimo linijos (bortelio) atstumas yra mažesnis kaip 3 m;

9.1.8. važiuojamųjų dalių sankirtoje ir arčiau kaip 5 m atstumu nuo jos;

9.1.9. ne gyvenvietėse, kur bent viena kryptimi kelias matomas mažiau kaip 100 m atstumu;

9.1.10. gyvenvietėse, kur bent viena kryptimi kelias matomas mažiau kaip 50 m atstumu;

9.1.11. ant užbrūkšniuotų plotų, žyminčių nukreipimo saleles;

9.1.12. važiuojant tarnybiniu motociklu;

9.2. neatlikus šio Aprašo 18.1 punkte nurodytų veiksmų prieiti prie sustabdytos kelių transporto priemonės vairuotojo, su juo bendrauti ir pareikalauti pateikti vairuotojo pažymėjimą ir kelių transporto priemonės registracijos dokumentus;

9.3. važiuoti tarnybiniu motociklu su įjungtais mėlynos spalvos švyturėliais, išskyrus šio Aprašo 10 punkte numatytais atvejais;

9.4. vytis ar persekioti kelių transporto priemonę, kurios vairuotojas nepakluso reikalavimui sustoti;

9.5. tarnybinį motociklą naudoti ne tarnybos tikslais;

9.6. palikti tarnybinį motociklą ir kitas pareigūnų ekipažo funkcijoms vykdyti patikėtas priemones (stabdymo diską, tarnybinį mobilųjį telefoną ir kt.) be priežiūros, neužtikrinus jų apsaugos nuo praradimo ar fizinių pažeidimų;

9.7. daryti pertrauką pavalgyti ir pailsėti nenumatytu laiku, nepranešus Transporto priemonių kontrolės skyriaus viršininkui, jei jo nėra, jį pavaduojančiam pareigūnui ar Transporto priemonių kontrolės skyriaus pamainos vyresniajam pareigūnui, ir negavus jo leidimo;

9.8. tarnybiniais motociklais važiuoti ir nuo Transporto priemonių kontrolės skyriaus nutolti didesniu nei 25 km spinduliu;

9.9. vykdyti šio Aprašo 5 punkte nenurodytas kontrolės funkcijas.

10. Pareigūnai mėlynos spalvos švyturėlius gali įjungti:

10.1. stabdydami kelių transporto priemones;

10.2. lydėdami kelių transporto priemonę (-es) į Transporto priemonių kontrolės skyrių.

11. Pareigūnų ekipažui nevykdant kontrolės funkcijų, tarnybiniai motociklai turi būti laikomi Inspekcijos Klaipėdos regiono departamento patalpose.

12. Pareigūnų ekipažas, prieš išvykdamas į tikrinimų grafike nustatytą kontrolės funkcijų vykdymo vietą, privalo įsitikinti, kad tarnybiniai motociklai yra techniškai tvarkingi ir sukomplektuoti, pasirašyti Valstybinės kelių transporto inspekcijos prie Susisiekimo ministerijos tarnybinių motociklų naudojimo apskaitos žurnale (toliau – Tarnybinių motociklų naudojimo žurnale) (priedas) ir nurodyti tarnybinių motociklų trūkumus, jei jų yra.

13. Pareigūnų ekipažas, grįžęs iš tikrinimų grafike nustatytos kontrolės funkcijų vykdymo vietos, tarnybinius motociklus privalo pastatyti Inspekcijos Klaipėdos regiono departamento patalpose, pasirašyti Tarnybinių motociklų naudojimo žurnale ir nurodyti tarnybinių motociklų trūkumus, jei jų atsirado darbo dienos metu.

III. KELIŲ TRANSPORTO PRIEMONIŲ STABDYMO IR LYDĖJIMO Į TRANSPORTO PRIEMONIŲ KONTROLĖS SKYRIŲ TVARKA

14. Pareigūnų ekipažas, stabdydamas kelių transporto priemones, privalo:

14.1. atsižvelgti į eismo intensyvumą, kelio ir metrologines sąlygas, matomumą, kad stabdomos kelių transporto priemonės vairuotojas galėtų ją suvaldyti;

14.2. atsižvelgti į važiuojančių kelių transporto priemonių greitį, įsitikinti, kad stabdoma ne per vėlai;

14.3. imtis visų galimų atsargumo priemonių, siekdamas apsaugoti eismo dalyvius ir save.

15. Ekipažo pareigūnas, stabdydamas kelių transporto priemonę, privalo:

15.1. išeiti į važiuojamosios dalies kraštą ir dešine ranka mojuojant aukštyn ir žemyn skrituliu su raudonu atšvaitu, nukreiptu į eismo dalyvį, duoti signalą vairuotojui sustoti, ta pačia ranka nukreipiant kelių transporto priemonę dešinio kelkraščio link;

15.2. stabdomos kelių transporto priemonės vairuotojui mažinant greitį ir sukant stabdomą kelių transporto priemonę į dešinę, prie važiuojamosios dalies krašto, atsitraukti į saugią vietą.

16. Ekipažo pareigūnas, stabdydamas kelių transporto priemonę, kai ši važiuoja kelių transporto priemonių sraute ir atstumas tarp kelių transporto priemonių yra nedidelis, privalo:

16.1. pakelti kairę ranką į viršų delnu į priekį, tuo atkreipiant eismo dalyvių dėmesį;

16.2. dešine ranka į viršų iškelti skritulį su raudonu atšvaitu bei, sulenkus ją per alkūnę, nueiti prie važiuojamosios dalies krašto;

16.3. priekyje važiuojantiems vairuotojams kaire ranka rodyti signalą, kad šie pravažiuotų;

16.4. stabdomai kelių transporto priemonei priartėjus, dešine ranka mojuojant aukštyn ir žemyn skrituliu su raudonu atšvaitu, nukreiptu į eismo dalyvį, duoti signalą vairuotojui sustoti, ta pačia ranka nukreipiant kelių transporto priemonę dešinio kelkraščio link.

17. Ekipažo pareigūnas, stabdydamas kelių transporto priemonę, kai eismas vyksta keliomis juostomis viena kryptimi, privalo:

17.1. pakelti kairę ranką į viršų delnu į priekį, tuo atkreipiant eismo dalyvių dėmesį;

17.2. atsargiai išeiti į važiuojamąją dalį, siekiant pristabdyti pirma juosta važiuojančias kelių transporto priemones;

17.3. dešine ranka mojuojant aukštyn ir žemyn skrituliu su raudonu atšvaitu, nukreiptu į eismo dalyvį, duoti signalą vairuotojui sustoti, ta pačia ranka nukreipiant kelių transporto priemonę dešinio kelkraščio link;

17.4. stabdomos kelių transporto priemonės vairuotojui mažinant greitį ir sukant stabdomą kelių transporto priemonę į dešinę, atsitraukti į saugią vietą bei kaire ranka duoti signalą, leidžiantį pirmoje juostoje sustojusioms kelių transporto priemonėms važiuoti.

18. Sustabdęs kelių transporto priemonę ekipažo pareigūnas privalo:

18.1. tarnybiniu mobiliuoju telefonu (trumpąja žinute (SMS)) informuoti Transporto priemonių kontrolės skyriaus viršininką, jei jo nėra, jį pavaduojantį pareigūną ar Transporto priemonių kontrolės skyriaus pamainos vyresnįjį pareigūną, trumpojoje žinutėje (SMS) nurodant sustabdytos kelių transporto priemonės valstybinį numerį ir kelių transporto priemonės sustabdymo laiką;

18.2. prisistatyti kelių transporto priemonės vairuotojui, informuoti, kad Transporto priemonių kontrolės skyriuje bus atliekama kelių transporto priemonės kontrolė, paaiškinti, kiek apytiksliai kilometrų iki Transporto priemonių kontrolės skyriaus reikės vykti, pareikalauti pateikti vairuotojo pažymėjimą ir kelių transporto priemonės registracijos dokumentus, ir, paėmęs minėtus dokumentus, nurodyti su vairuojama kelių transporto priemone vykti ekipažo pareigūnui iš paskos.

19. Stabdomos kelių transporto priemonės vairuotojui nepaklusus teisėtiems pareigūno reikalavimams ir transporto priemonės nesustabdžius, pareigūnų ekipažas apie tai privalo nedelsdamas tarnybiniu mobiliuoju telefonu informuoti policijos pareigūnus ir Transporto priemonių kontrolės skyriaus viršininką, jei jo nėra, jį pavaduojantį pareigūną ar Transporto priemonių kontrolės skyriaus pamainos vyresnįjį pareigūną, ir ne vėliau kaip kitą darbo dieną tarnybiniu pranešimu informuoti Inspekcijos Klaipėdos regiono departamento direktoriaus pavaduotoją, tarnybiniame pranešime nurodant kelių transporto priemonės markę, valstybinį numerį, važiavimo vietą ir laiką. Transporto priemonių kontrolės skyriaus viršininkas, jei jo nėra, jį pavaduojantis pareigūnas, imasi priemonių identifikuoti asmenį, vairavusį kelių transporto priemonę. Identifikavęs asmenį teisės aktų nustatyta tvarka surašo administracinio teisės pažeidimo protokolą dėl pareigūno teisėtų reikalavimų nevykdymo.

20. Sustabdytos kelių transporto priemonės vairuotojui nepaklusus teisėtiems ekipažo pareigūno reikalavimams pateikti vairuotojo pažymėjimą ir kelių transporto priemonės registracijos dokumentus, ekipažo pareigūnas dėl pareigūno teisėtų reikalavimų nevykdymo nedelsdamas tarnybiniu mobiliuoju telefonu kviečia policijos pareigūnus. Policijos pareigūnams atvykus ir nustačius sustabdytos kelių transporto priemonės vairuotojo tapatybę, ekipažo pareigūnas teisės aktų nustatyta tvarka vairuotojui surašo administracinio teisės pažeidimo protokolą dėl pareigūno teisėtų reikalavimų nevykdymo ir nurodo su vairuojama kelių transporto priemone vykti ekipažo pareigūnui iš paskos į Transporto priemonių kontrolės skyrių, kur bus atliekama kelių transporto priemonės kontrolė.

21. Sustabdytos kelių transporto priemonės vairuotojui pateikus vairuotojo pažymėjimą ir kelių transporto priemonės registracijos dokumentus ekipažo pareigūnui, tačiau atsisakius vykti ekipažo pareigūnui iš paskos į Transporto priemonių kontrolės skyrių, ekipažo pareigūnas teisės aktų nustatyta tvarka vairuotojui surašo administracinio teisės pažeidimo protokolą dėl pareigūno teisėtų reikalavimų nevykdymo bei nedelsdamas tarnybiniu mobiliuoju telefonu kviečia policijos pareigūnus.

22. Pareigūnų ekipažo vyresnysis privalo važiuoti prieš į Transporto priemonių kontrolės skyrių lydimą (-as) kelių transporto priemonę (-es), kitas ekipažo pareigūnas – už paskutinės lydimos kelių transporto priemonės.

23. Pareigūnų ekipažui kelių transporto priemonę (-es) palydėjus į Transporto priemonių kontrolės skyrių, paimti vairuotojo (-ų) pažymėjimas (-ai) ir kelių transporto priemonės (-ių) registracijos dokumentai perduodami Transporto priemonių kontrolės skyriaus viršininkui, jei jo nėra, jį pavaduojančiam pareigūnui ar Transporto priemonių kontrolės skyriaus pamainos vyresniajam pareigūnui.

24. Transporto priemonių kontrolės skyriaus viršininkas, jei jo nėra, jį pavaduojantis pareigūnas ar Transporto priemonių kontrolės skyriaus pamainos vyresnysis pareigūnas, iš pareigūnų ekipažo perėmęs sustabdytos (-ų) kelių transporto priemonės (-ių) vairuotojo (-ų) pažymėjimą (-us) ir kelių transporto priemonės (-ių) registracijos dokumentus, nedelsdamas privalo paskirti Transporto priemonių kontrolės skyriaus pareigūną (-us), kuris (-ie) teisės aktų nustatyta tvarka atliks kelių transporto priemonės (-ių) kontrolę.

25. Pareigūnų ekipažas Transporto priemonių kontrolės skyriaus viršininkui, jei jo nėra, jį pavaduojančiam pareigūnui ar Transporto priemonių kontrolės skyriaus pamainos vyresniajam pareigūnui, perdavęs paimtus vairuotojo (-ų) pažymėjimą (-us) ir kelių transporto priemonės (-ių) registracijos dokumentus, nelaukdamas, kol bus atlikta kelių transporto priemonės (-ių) kontrolė, turi grįžti į tikrinimų grafike nustatytą vietą.

IV. BAIGIAMOSIOS NUOSTATOS

26. Ekipažo pareigūnai, vykdydami kontrolės funkcijas, privalo laikytis šio Aprašo ir Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 (Žin., 2003, Nr. 7-263; 2008, Nr. 88-3530) (toliau – Kelių eismo taisyklės), reikalavimų, važiuoti laikydamiesi saugaus atstumo, nuolat stebėdami kito pareigūno veiksmus valdant motociklą, įvertindami kelio dangą (asfalto, žvyro ar kt.) bei oro sąlygas, kurios gali turėti įtakos saugiam motociklo valdymui (lietus, stiprus šoninis vėjas, plikledis ir kt.), prireikus, saugiai sustoti artimiausioje leidžiamoje vietoje, laikydamiesi kelio ženklinimo ir kelio ženklų reikalavimų.

27. Įvykus eismo įvykiui, pareigūnui stabdant kelių transporto priemonę, pareigūnų ekipažas apie tai privalo nedelsdamas pranešti policijai, nukentėjusiesiems suteikti pirmąją pagalbą, užtikrinti saugų eismą ir Kelių eismo taisyklių laikymąsi.

28. Ekipažo pareigūnai kontrolės funkcijas gali vykdyti nuo balandžio 1 iki spalio 31 d.

29. Pareigūnai, pažeidę šio Aprašo nuostatas, atsako teisės aktų nustatyta tvarka.

30. Asmenys, nesutinkantys su pareigūnų priimtais sprendimais, gali juos apskųsti Lietuvos Respublikos įstatymų nustatyta tvarka.

_________________

Valstybinės kelių transporto inspekcijos prie

Susisiekimo ministerijos tarnybinių motociklų

naudojimo tvarkos aprašo

priedas

(Valstybinės kelių transporto inspekcijos prie Susisiekimo ministerijos tarnybinių motociklų naudojimo apskaitos žurnalo forma)

VALSTYBINĖS KELIŲ TRANSPORTO INSPEKCIJOS PRIE SUSISIEKIMO MINISTERIJOS TARNYBINIŲ MOTOCIKLŲ NAUDOJIMO APSKAITOS ŽURNALAS

Eil. Nr.	Tarnybinio motociklo markė, valst. Nr.	Vizualiai nustatyti tarnybinio motociklo trūkumai prieš pradedant vykdyti kontrolės funkcijas	Pareigūno vardas, pavardė, parašas ir data	Kontrolės funkcijų vykdymo metu atsiradę tarnybinio motociklo trūkumai	Pareigūno vardas, pavardė, parašas ir data
1.
2.
3.
4.
5.

(pareigos)	(parašas)	(vardas ir pavardė)

_________________